Fjórir af hverjum fimm nemendum í 6., 8. og 10. bekk uppfylla ekki viðmið um ráðlagða daglega hreyfingu. Þetta sýnir ný rannsókn. Strákar hreyfa sig meira en stelpur og skólaíþróttir skipta sköpum fyrir börn sem ekki eru í skipulagðri hreyfingu.
Í rannsókninni var meðal annars kannað hversu oft í viku börnin hreyfðu sig. Þórdís Lilja Gísladóttir, dósent á menntavísindasviði Háskóla Íslands, var einn rannsakenda:
Það er einungis 21% barna í þessum bekkjum sem hreyfa sig daglega eins og alþjóðlegar ráðleggingar gera ráð fyrir. En þær snúa að því að börn hreyfi sig í klukkutíma daglega.
Eftir því sem krakkarnir verða eldri hreyfa þau sig minna og strákar hreyfa sig meira en stelpur.
Í 6. bekk ná 27% drengja viðmiðunum og 19% stúlkna og í 10. bekk eru aðeins 16% stúlkna sem ná viðmiðunum en 23% drengja.
Rannsóknin sýndi að nemendur af erlendum uppruna hreyfðu sig sjaldnar, þeir sem bjuggu með báðum kynforeldrum hreyfðu sig meira og það gerðu líka börn úr vel stæðum fjölskyldum. Ekki var munur á hreyfingu eftir búsetu. Þórdís segir að niðurstöðurnar sýni mikilvægi skólaíþrótta:
Þrátt fyrir þessar sláandi niðurstöður þá engu að síður náði 83% nemenda að hreyfa sig að minnsta kosti þrisvar í viku og við ályktum að skólaíþróttirnar skipti þar höfuðmáli.
Við vitum að mjög margir skólar eru að reyna að auka við hreyfingu fyrir utan þessa 3 lögbundnu íþróttatíma.
Ný rannsókn sýnir að einungis einn af hverjum fimm nemendum í 6., 8. og 10. bekk uppfyllir viðmið um daglega hreyfingu. Strákar hreyfa sig meira en stelpur og efnahagur foreldra hefur áhrif.